María er ballerína sem býr í ónefndri borg . Á kvöldin stígur hún á svið og dansar fyrir listþyrsta áhorfendur í einu af leikhúsum bæjarins en á daginn sinnir hún hversdagslegri verkefnum ; þrífur hótelherbergi oggætir barnshafandi prinsessu sem lokuð er inni í lítilli íbúð eftir að barnsfaðir hennar , sem er skáld og bróðir leikhússtjórafrúarinnar , hefur yfirgefið hana í sárum raunum . Við sögu kemur fjöldi persóna úr nútíð og fortíð borgarinnar ; listamenn , almúgi og valdsmenn . Í fyrstu virðist allt í föstum skorðum en það er einskær blekking ; undir stilltu yfirborði kraumar og vellur og fyrr en varir sýður uppúr með ófyrirséðum afleiðingum .